Аз обичам изучаването на чужди езици.
И то толкова много, че гледам да научавам по един нов език на всеки две години.
В момента работя върху осмия си език.
Когато хората разберат това за мен, те винаги ме питат:
"Как го правиш? Каква е тайната ти?
Да ви призная, много години отговорът ми беше:
"Не знам. Просто обичам да уча нови езици."
На хората обаче никога не им стигаше този отговор.
Искаха да знаят защо прекарват години, опитвайки се да научат само един език,
без да го овладеят,
а пък аз се появявам и усвоявам език след език.
Те искаха да разберат тайната на полиглотите,
т.е. хората, говорещи много езици.
Така започнах и аз да се питам:
"Как всъщност другите полиглоти успяват?"
"Какво общо имаме?"
"Какво ни позволява да научаваме езиците толкова по-бързо от другите хора?"
Реших да се срещна с други хора като мен и да разбера как се случва това.
Най-доброто място да срещнеш много полиглоти
е събитие, където стотици любители на езиците
се събират на едно място, за да практикуват своите езици.
Има няколко такива събития, които се организират из цял свят,
така че аз реших да ги посетя
и да разпитам полиглотите за методите, които използват.
Така срещнах Бени от Ирландия.
Той ми каза, че неговият метод е да започне да говори от ден първи.
Той заучава няколко фрази от разговорник за пътувания,
отива да се срещне с носители на езика
и започва да разговаря с тях веднага.
Не се притеснява да сбърка дори 200 пъти на ден,
защото така той се учи, с помощта на поправките отсреща.
А най-хубавото нещо е, че днес дори не трябва да пътува много,
защото можем лесно и удобно да разговаряме с носители на езика
от нашата всекидневна, използвайки интенет.
Запознах се и с Лукас от Бразилия.
Той имаше много интересен подход за научаване на руски.
Просто добавил в Скайп сто случайни рускоговорящи,
после, това е истина, отворил чат-прозорец с един от тях
и написал "Здрасти" на руски.
Човекът отговорил: "Здрасти, как си?"
Лукас копирал това и го пратил на друг човек.
Този път му отговорили: "Добре съм, благодаря! А ти как си?"
Лукас препратил това на първия човек,
като по този начин имал двама непознати, които разговаряли помежду си,
без те да подозират това.
(смях)
Скоро, започнал да пише сам,
тъй като вече имал толкова много такива разговори,
че се досетил как руснаците обикновено започват разговор.
Какъв изобретателен подход, не мислите ли?
Срещнах и полиглоти, които все започват с имитиране на звукове от езика,
както и такива, които научават 500-те най-използвани думи в езика.
Други пък винаги започват с граматиката.
Ако питах сто различни полиглота,
то чух сто различни начини за овладяването на езици.
Изглежда, че всеки учи език по свой уникален метод,
но всички ние постигаме същия резултат, говорим свободно няколко езици.
Както си слушах тези полиглоти, които ми разказваха за методите си,
внезапно ме осени мисълта:
Нещото, което споделяме,
е това, че намираме начини да се наслаждаваме на процеса.
Всички тези полиглоти говореха за изучаването на нов език,
като за нещо много забавно.
Трябваше да им видите лицата,
когато ми показваха цветните си таблици с граматика,
внимателно направените ръчно флаш-карти,
своите статистики от приложенията за научаване на лексика,
или пък дори колко обичат да готвят, следвайки рецепти на чужд език.
Всички те използват различни методи,
но винаги се уверяват, че това е нещо, което на тях им е приятно.
Осъзнах, че така всъщност и аз уча езици.
Когато се занимавах с испански, текстът в учебника ми беше скучен.
Кой би искал да чете за Хосе, който моли да го насочат към гарата.
Никой, нали?
Вместо това аз исках да чета "Хари Потър",
защото това бе любимата ми книга, когато бях дете,
и я бях чела много пъти.
Затова взех испанския превод на книгата и започнах да я чета.
Разбира се, в началото не разбирах почти нищо,
но продължих да чета, защото обичах книгата,
и още преди края ѝ, вече можех да я разбирам без проблем.
Същото се случи, когато учех немски.
Реших да гледам "Приятели", любимия ми сериал, на немски,
и отново, в началото всичко беше неразбираемо.
Не разбирах къде свършва едната дума и откъде започва другата,
но продължих да гледам всеки ден, защото това бяха "Приятели"
Мога да ги гледам на всеки език. Обичам ги толкова много.
Така след втория или третия сезон,
наистина, диалозите започнаха да имат смисъл.
Осъзнах това едва след като се срещнах с други полиглоти.
Не сме гении
и нямаме преки пътища за научаването на езици.
Ние просто сме намерили начини как да се наслаждаваме на процеса,
как да превърнем ученето на език от скучен училищен предмет
в приятно занимание, което бихме правили всеки ден.
Ако не ви харесва да пишете думи на лист хартия,
винаги може да ги запишете в приложение.
Ако не ви харесва да слушате скучни материали от учебник,
намерете интересно съдържание в Ютюб или в аудио записи на всякакъв език.
Ако сте по-интровертни,
и не може да си представите да говорите с носители на езика от самото начало,
може да приложите метода на монолога.
Можете да говорите на себе си в уютната си стая, където
да описвате плановете си за уикенда, как е минал денят ви
или дори може да вземете случайна снимка от телефона си
и да я опишете на въображаем приятел.
Ето така полиглотите научават езици,
и най-добрите новини са, че това е достъпно за всеки,
който желае да вземе ученето в своите собствени ръце.
Да обобщим, другите полиглоти ми помогнаха да осъзная,
че е изключително важно да намираме удоволствие
в процеса по изучаване на езици,
но не само това, тъй като само удоволствието не е достатъчно.
Ако искате да постигнете свобода в използването на чуждия език,
трябва да приложите още три принципа.
Първо, трябва да имате ефективни методи.
Ако се опитате да запомните списък с думи за някакъв тест утре,
думите ще влязат в краткосрочната ви памет
и ще ги забравите след няколко дни.
Обаче ако искате да помните думите в дългосрочен план,
трябва многократно да ги преговаряте в продължение на няколко дни,
използвайки така наречените "интервални повторения".
Може да използвате приложения, базирани на тази система, като Anki или Memrise.
Може да напишете списък с думи в тетрадка, използвайки Goldlist метода,
който е много популярен при голям брой полиглоти.
Ако не сте сигурни кои методи действат и какви са опциите ви,
просто проверете Ютюб канали и сайтове на полиглоти,
и почерпете вдъхновение от тях.
Ако действа за тях, най-вероятно ще подейства и за вас.
Третият принцип, който да следвате,
е да си създадете система за учене.
Всички ние сме твърде заети и никой няма много време, за да учи език.
Все пак можем да отделим време за това, ако го планираме предварително.
Можете ли да се събудите 15 минути по-рано от обикновено?
Това би било перфектното време за преговаряне на лексиката ви.
Можете ли да слушате някакъв запис на път за работа, докато шофирате?
Ами, това би било чудесен начин за подобряване на слушането ви.
Има много неща, които да правим, без дори да отделяме допълнително време,
като слушането на радио записи по пътя ни за работа
или докато вършим домакинската си работа.
Важното нещо е да създадете план за ученето.
"Ще упражнявам говорене всеки вторник и четвъртък
по 20 минути с приятел.
Ще слушам Ютюб видеа, докато закусвам
Ако си създадете система за учене,
няма да ви е нужно допълнително време,
защото то ще бъде част от ежедневието ви.
И за финал, ако искате да се научите да говорите някой език свободно,
ви трябва и малко търпение.
Невъзможно е да научите език за два месеца,
но е напълно възможно видимо да напреднете за тези два месеца,
ако учите на малки порции всеки ден по начин, който ви е приятен.
Няма нищо, което да ни мотивира повече,
от нашия собствен успех.
Ясно си спомням момента,
когато разбрах първата шега на немски, докато гледах "Приятели".
Бях щастлива и мотивирана,
че изгледах още два епизода в същия ден.
Докато гледах,
имах все повече моменти на разбиране, малки победи.
Така стъпка по стъпка достигнах ниво, което ми позволяваше да изполвам езика
свободно, за да изразявам каквото пожелая.
Това е великолепно чувство.
Не мога да му се наситя
и затова уча по един език на всеки две години.
Ето това е цялата тайна на полиглота.
Намерете ефективни методи, които да използвате систематично
за определен период от време, по начин, който ви е приятен.
Така полиглотите учат езици за месеци, а не години.
Някои от вас може да си мислят:
"Всичко това за удоволствието от ученето е много хубаво,
но истинската тайна не е ли в това, че вие полиглотите
сте свръх надарени, а повече от нас не са?"
Е, има едно нещо, което не ви казах за Бени и Лукас.
Бени е имал 11 години уроци по ирландски и 5 години по немски в училище.
Изобщо не е могъл да ги говори, когато завършил обучението си.
До 21 годишна възраст той мислил, че няма езиковия ген
и не може да говори втори език.
После започнал да търси своя начин за учене на езици,
който включвал говорене с носители на езика и учене от грешките си.
Днес Бени може без проблем да говори на 10 езици.
Лукас се опитвал да научи английски цели 10 години в училище.
Бил един от най-слабите ученици в класа.
Приятелите му дори му се подигравали
и му дали на шега учебник по руски,
защото мислили, че той никога няма да научи този език или който и да е друг.
Тогава Лукас започнал да експериментира с методи,
търсейки своя начин за учене,
като това да чати в скайп с непознати.
Само след 10 години
Лукас може да говори свободно 11 езици.
Звучи ли ви като чудо?
Виждам такива чудеса всеки божи ден.
Като езиков ментор,
аз помагам на хората да научават езици сами,
и виждам това всеки ден.
Хората се мъчат да научат език в продължение на пет, 10, дори 20 години
и после внезапно вземат ученето в своите собствени ръце,
използват материали, които им харесват, по-ефективни методи,
или пък започват да следят резултатите си,
за да могат да видят и оценят напредъка си.
По този начин изведнъж
те успяват магически да открият липсващата им с години дарба за езици.
Така че, ако сте се опитвали да научите някакъв език
и сте се отказали, мислейки че е прекалено трудно
или пък че нямате дарба за това,
дайти си още един шанс.
Може би вие също сте на един приятен метод разстояние
от това да научите езика свободно.
Може бе сте само на един приятен метод разстояние от това да станете полиглот.
Благодаря.
(Аплодисменти)